চন্দননগরে পাকিস্তানি ধরা পড়তেই পথে নামছে বিজেপি, বার্তা সুকান্তর

ওয়েব ডেস্ক: কাশ্মীরের পহেলগামে পর্যটকদের উপর জঙ্গি হামলার (Pahalgam Terror Attack) ঘটনার পরেই স্বরাষ্ট্রমন্ত্রীর (Home Minister) তরফ থেকে প্রত্যেক রাজ্যকে চিঠি পাঠানো হয়েছিল। সেই চিঠিতে পরিষ্কারভাবে উল্লেখ করা ছিল, কোনও পাকিস্তানি (Pakistani) থাকলে তাদের নাগরিকদের ভিসা বাতিল করতে হবে। পাশাপাশি পাকিস্তানিদের ভারত থেকে পাকিস্তানে পাঠাতে হবে বলেও সাফ জানিয়ে দেওয়া হয় স্বরাষ্ট্রমন্ত্রীর তরফে।

তবে এই বিষয়টি নিয়ে পশ্চিমবঙ্গ সরকার উপযুক্ত ব্যবস্থা নেয়নি বলে অভিযোগ করছে বিরোধীরা। এর মধ্যে আবার শনিবার পশ্চিমবঙ্গের চন্দননগরে একজন পাকিস্তানি ধরা পড়েছে। দীর্ঘ কয়েক বছর ধরে তিনি বাংলায় রয়েছেন বলে জানা গিয়েছে। এরপরই এই বিষয়টি নিয়ে সরব হয়েছে বিজেপি (BJP)।

আরও পড়ুন: তৃণমূলে কোনও পরিচিত ছিল না, বিজেপিতে দিলীপ ঘোষের জন্য তাঁরা পরিচিতি পেয়েছে

স্বরাষ্ট্রমন্ত্রীর নির্দেশিকা সত্ত্বেও পশ্চিমবঙ্গ সরকারের উদাসীনতার অভিযোগে আগামীকাল অর্থাৎ সোমবার দেশ জুড়ে বিজেপির পক্ষ থেকে প্রতিবাদ কর্মসূচি নেওয়া হয়েছে। দক্ষিণ দিনাজপুর জেলাতেও ডিএম অফিসের সামনে এই নিয়ে কর্মসূচি নেওয়া হয়েছে। মূলত পাকিস্তানীদের খুঁজে বের করে তাদের দেশে পাঠানোরই দাবি বিজেপির।

প্রতিবাদ কর্মসূচির আগে রবিবার দুপুরে বালুরঘাটে সাংসদ কার্যালয়ে সাংবাদিক বৈঠক করলেন কেন্দ্রীয় প্রতিমন্ত্রী তথা বিজেপির রাজ্য সভাপতি সুকান্ত মজুমদার (Sukanta Majumdar)। এছাড়াও কেন্দ্রীয় প্রতিমন্ত্রীর সঙ্গে উপস্থিত ছিলেন বিজেপির জেলা সভাপতি স্বরূপ চৌধুরী। আর সেই বৈঠকেই এদিন রাজ্য প্রশাসনের নজরদারির বিষয়েও প্রশ্ন তোলেন।